
Comisia pentru  administrație                                              Comisia pentru transporturi                                  publică și amenajarea teritoriului                                                  şi infrastructură                                                     

Nr.4c-6/134                                                                                Nr.4c-26/61/2016
                                                                                                   Bucureşti, 28.11.2017
BIROULUI PERMANENT
AL

CAMEREI DEPUTAŢILOR,

 
Vă înaintăm, alăturat, raportul comun asupra  proiectului de Lege privind instituirea unor cerinţe generale referitoare la lucrările la reţelele şi gospodăriile tehnice care afectează străzile şi parcările publice, cu care Comisia pentru administrație publică și amenajarea teritoriului  și Comisia pentru transporturi şi infrastructură au fost sesizate în fond, transmis cu adresa Plx.109/2016.
În raport de obiectul şi conţinutul său, proiectul de Lege face parte din categoria legilor ordinare.


               PREŞEDINTE,                                                                 PREŞEDINTE,                                          
               Florin Claudiu Roman                                                 Lucian Nicolae Bode

      PLx.109/2016                                                                                                              
R  A  P  O  R  T     C  O  M  U  N
asupra proiectului de Lege privind instituirea unor cerinţe generale referitoare la lucrările la reţelele şi gospodăriile tehnice care afectează străzile şi parcările publice
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru administrație publică și amenajarea teritoriului şi Comisia pentru transporturi şi infrastructură au fost sesizate în fond, pentru dezbatere şi avizare cu  proiectul de Lege privind instituirea unor cerinţe generale referitoare la lucrările la reţelele şi gospodăriile tehnice care afectează străzile şi parcările publice, transmis cu adresa nr. PL.x 109/2016 din 30 martie 2016 şi înregistrat la comisii sub nr.4c-6/134, respectiv nr.4c-26/61/2016.
Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera decizională este Camera Deputaţilor.

Proiectul de Lege a fost adoptat de Senat în şedinţa din 21 martie 2016.

Consiliul Legislativ, prin adresa nr.1255/27.11.2015 a avizat favorabil proiectul de Lege.
Comisia juridică, de disciplină și imunități, în ședința din data de 5 aprilie 2016, a avizat favorabil proiectul de Lege.

Guvernul , prin punctul său de vedere nr. 1802/22.03.2017, nu susține adoptarea acestui proiect de Lege.
Proiectul de Lege are ca obiect de reglementare stabilirea unor obligaţii în sarcina titularilor drepturilor de administrare sau de proprietate asupra reţelelor sau gospodăriilor tehnice amplasate în subteranul amprizei străzilor sau al parcărilor publice, care realizează lucrări asupra acestora, în sensul refacerii pe cheltuiala proprie a elementelor constructive afectate ale străzilor sau parcărilor respective .

În conformitate cu prevederile art.63 din Regulamentul Camerei Deputaţilor, republicat, comisiile au dezbătut proiectul de Lege în şedinţe separate.

În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, comisiile au examinat proiectul de Lege după cum urmează: Comisia pentru administrație publică și amenajarea teritoriului în ședința din data de 21 februarie 2017 iar membrii Comisiei pentru transporturi şi infrastructură în şedinţa din 28 noiembrie 2017.

La lucrările Comisiei pentru administrație publică și amenajarea teritoriului, au fost prezenți 24 deputați din totalul de 25 membri ai comisiei iar la lucrările Comisiei pentru transporturi şi infrastructură au fost prezenţi 18 deputaţi, din totalul de  19 membri ai comisiei.
Potrivit prevederilor art. 55 şi ale art. 56 alin. (2) din Regulamentul Camerei Deputaţilor, republicat, cu modificările şi completările ulterioare, la lucrările comisiilor au participat, în calitate de invitaţi reprezentanţi ai Ministerului Dezvoltării Regionale, Administrației Publice și Fondurilor Europene.
În urma finalizării dezbaterilor, membrii celor două comisii au hotărât, cu unanimitate de voturi, respingerea  proiectului de Lege privind instituirea unor cerinţe generale referitoare la lucrările la reţelele şi gospodăriile tehnice care afectează străzile şi parcările publice ,din următoarele considerente:

1. Din prezentarea măsurilor preconizate de inițiatori nu rezultă motivul temeinic fundamentat pentru care s-ar impune reglementarea unor „cerințe generale” de natura celor propuse, în afara cadrului legilor speciale în domeniul drumurilor și,respectiv, al rețelelor de comunicații electronice. În acest sens, învederăm că Ordonanța Guvernului nr.43/1997 privind regimul drumurilor, republicată, cu modificările și completările ulterioare, și Legea nr. 154/2012 privind regimul infrastructurii rețelelor de comunicații electronice constituie legi speciale în domeniul proiectării, executării, administrării, exploatării/întreținerii și desființării lucrărilor aferente drumurilor și, respectiv, rețelelor de comunicații, care cuprind- în mod detaliat- procedurile aferente/cerințele specifice, interdicțiile și sancțiunile aplicabile în cazul nerespectării prevederilor acestora (art . 61 și următoarele din Ordonanța Guvernului nr.43/1997 privind regimul drumurilor, republicată, cu modificările și completările ulterioare și art. 32 și următoarele din Legea nr. 154/2012 privind regimul infrastructurii rețelelor de comunicații electronice).
De asemenea, aceste legi speciale se completează în mod corespunzător cu prevederile Legii nr.10/1995 privind calitatea în construcții, republicată, cu modificările și completările ulterioare și ale Legii nr.50/1991 privind autorizarea executării lucrărilor de construcții, republicată, cu modificările și completările ulterioare, care conțin atât norme generale, cât și norme speciale în domeniul disciplinei/calității în construcții, a căror nerespectare atrage răspunderea juridică aferentă- inclusiv contravențională și penală-  pentru faptele ce constituie contravenții și, respectiv, infracțiuni (art. 35, art.36 și următoarele din Legea nr.10/1995 și art.24-26 și următoarele din Legea nr.50/1991).

2. Amenda contravențională propusă de inițiatori nu are prevăzute limite minime și maxime, aspect ce nu vine în acord cu dispozițiile art.3 alin (1) din Ordonanța Guvernului nr.2/2001 privind regimul juridic al contravențiilor, cu modificările și completările ulterioare, potrivit cărora actele normative prin care se stabilesc contravenții vor cuprinde, în cazul sancțiunii cu amendă, limita minimă și maximă a acesteia. În lipsa unor limite minime și maxime, nu se mai poate vorbi de aplicarea unei sancțiuni proporționale cu gradul de pericol social al faptei săvârșite, ținându-se seama de împrejurările în care a fost săvârșită fapta, de modul și mijloacele de săvârșire a acesteia, de scopul urmărit, de urmarea produsă, precum și de circumstanțele personale ale contravenientului și de celelalte date înscrise în procesul verbal. (art. 21 alin. (3) din Ordonanța Guvernului nr.2/2001 privind regimul juridic al contravențiilor, cu modificările și completările ulterioare). De asemenea, considerăm că acordarea în sarcina personalului poliției locale a competenței de constatare și sancționare a contravenției în discuție nu se justifică, deoarece Ordonanța Guvernului nr.43/1997 privind regimul drumurilor, republicată, cu modificările și completările ulterioare prevede deja organele competente (printer acestea numărându-se și poliția rutieră), iar Legea poliției locale nr.155/2010, republicată, cu modificările și completările ulterioare, stabilește în mod expres domeniile din competența poliției locale, printre acestea neregăsindu-se domeniul vizat de proiectul de Lege.
În raport de obiectul şi conţinutul său, proiectul de Lege face parte din categoria legilor ordinare.
             PREŞEDINTE,                                                         PREŞEDINTE,                                          

          Florin Claudiu Roman                                             Lucian Nicolae Bode                                        

                       p.SECRETAR,                                                     SECRETAR,

              Cătălin Ioan Nechifor                                                Bodea Marius
Sef Serviciu, Sofia Chelaru                                                                                         Consilier parlamentar, Iulia Ioana Mircea                                                                      

Consilier parlamentar, Elena Hrincescu                                                                     Expert parlamentar, Ruxandra Chiriac

